ai4bharat/Pralekha huggingface dataset:
சாலைப் போக்குவரத்து மற்றும் நெடுஞ்சாலைத்துறை அமைச்சகம்
ஜம்மு காஷ்மீரில் இசட்-மோர் சுரங்கப்பாதையை துணை நிலை ஆளுநர் திரு மனோஜ் சின்ஹாவுடன் திரு நிதின் கட்கரி ஆய்வு செய்தார்
ஜம்மு காஷ்மீரின் ஸ்ரீநகர்- லே நெடுஞ்சாலையில் உள்ள முக்கியத்துவம் வாய்ந்த இசட்-மோர் சுரங்கப்பாதையை மத்திய சாலைப் போக்குவரத்து மற்றும் நெடுஞ்சாலைத்துறை அமைச்சர் திரு நிதின் கட்கரி, துணை நிலை ஆளுநர் திரு மனோஜ் சின்ஹாவுடன் சென்று பார்வையிட்டார். அவர்களுடன் நாடாளுமன்ற ஆலோசனைக் குழு உறுப்பினர்களும் சென்றிருந்தனர்.
ஜம்மு காஷ்மீரில் ரூ. 25 ஆயிரம் கோடி செலவில் 19 சுரங்கப்பாதைகள் கட்டப்பட்டு வருகின்றன. இந்த கட்டுமானப்பணியில் 6.5 கி.மீ. நீளம் உள்ள இசட்-மோர் சுரங்கப்பாதை, அதன் அணுகுசாலை ஆகியவை ரூ.2680 கோடி செலவில் கட்டப்பட்டு வருகிறது. இந்த இருவழிச்சாலை சுரங்கப்பாதை கந்தர்பால் மாவட்டம் ககாங்கிர், சோனாமார்க் இடையே கட்டப்பட்டு வருகிறது.
இந்த சுரங்கப்பாதையின் முக்கிய சுரங்கம் 10.8 மீட்டர் நீளத்திலும், குதிரை லாட வடிவிலான தப்பிக்கும் சுரங்கம் 7.5 மீட்டர் நீளத்திலும், டி- வடிவிலான காற்றோட்ட வழிகள் 8.3 மீட்டர் நீளத்திலும், 2 பெரிய பாலங்கள் முறையே 110 மீட்டர் மற்றும் 270 மீட்டர் நீளத்திலும் ஒரு சிறிய பாலம் 30 மீட்டர் நீளத்திலும் அமைய உள்ளன. இந்த சுரங்கப்பாதையின் 75 சதவீத பணிகள் முடிவடைந்துள்ளன. இந்த ஆண்டு டிசம்பர் மாதத்தில் இந்தப் பாதையை நாட்டுக்கு அர்ப்பணிக்க திட்டமிடப்பட்டுள்ளது.
அறிவியல் மற்றும் தொழில்நுட்பத்துறை
ஆரோக்கியமாக உள்ளவர்களை கோவிட்-19 தொற்றில் இருந்து பாதுகாக்க, நிலை மின்னியல் பொருட்களைக் கொண்டு தயாரிக்கப்படும் முகக்கவசங்கள்
மத்திய அறிவியல் மற்றும் தொழில்நுட்பத் துறையின் தன்னாட்சி பெற்ற நிறுவனமான பெங்களூரில் உள்ள நானோ மென்பொருள் அறிவியல் மையத்தின் ஆராய்ச்சியாளர்கள் குழு ஒன்று, முகக் கவசங்களைத் தயாரிப்பதற்கான புதிய முறையைக் கண்டுபிடித்துள்ளது. டிரிபோஇ மாஸ்க் என்னும் பெயரிலான இந்த முகக்கவசம் வெளியிலிருந்து மின்சாரத்தை எடுக்காமல், மின்னூட்டம் செய்து கொண்டு, தொற்றைத் தடுத்து நிறுத்தும் திறன் கொண்டதாகும்.
நிலை மின்னியல் அடிப்படையில், இந்தப் புதிய முகக்கவசத்தை டாக்டர். பிரலாய் சன்ட்ரா, டாக்டர். அசுதோஷ் சிங், பேராசிரியர்.யு. குல்கர்னி ஆகியோர் உருவாக்கியுள்ளனர். மின்சாரத்தைக் கடத்தாத இரண்டு அடுக்குகளை ஒன்றுடன் ஒன்று தேய்ப்பதால், உடனடியாக நேர்மறை மற்றும் எதிர்மறை மின்னூட்டம் உருவாகி, அது சிறிது நேரத்திற்கு தொடரும் வகையில் முகக்கவசம் பாதுகாக்கிறது. இந்த மின்புலத்தைப் பயன்படுத்தி வலிமையான முறையில் செயல்படும் மின்னூட்டம் தொற்றை அழிக்கக்கூடியதாகும்.
இந்த முகக்கவசம் மூன்று அடுக்குகளைக் கொண்டது. மளிகைப் பொருட்களுக்கான பைகளில் பயன்படுத்தப்படும் நெய்யப்படாத பாலிபுரோபைலின் என்ற ஒருவகை பொருளின் இரண்டு அடுக்குகளுக்கு இடையில், நைலான் துணியை ஒரு அடுக்காக வைத்து இது தயாரிக்கப்படுகிறது. இந்த நைலான் துணிக்குப் பதிலாக பழைய பட்டுப்புடவைகள் மற்றும் சால்வைகளில் உள்ள ஜரிகைகளைக் கத்தரித்தும் பயன்படுத்தலாம். இந்த அடுக்குகள் ஒன்றுடன் ஒன்று உராயும் போது, வெளிப்புறத்தில் எதிர்மறை மின்னூட்டமும், நைலான் துணி மூலம் நேர்மறை மின்னூட்டமும் ஏற்படுகிறது. இது இரட்டைச் சுவர் பாதுகாப்பு போன்ற கவசமாகச் செயல்பட்டு, தொற்று உள்ளே நுழையாதவாறு தடுக்கும். இந்த முகக்கவசம் பொதுவாக எளிதில் கிடைக்கக்கூடிய துணிகளைக் கொண்டு தயாரிக்கப்படுவதால், இதனை மற்ற துணிகளைப் போலக் கழுவி, மீண்டும் பயன்படுத்தலாம்
(Visitor Counter : 175
மத்திய அமைச்சரவை
தற்சார்பு இந்தியா வேலைவாய்ப்புத் திட்டத்துக்கு மத்திய அமைச்சரவை ஒப்புதல்
தற்சார்பு இந்தியா 3வது தொகுப்புத் திட்டத்தின் கீழ், கொவிட் மீட்பு கால கட்டத்தில் வேலை வாய்ப்பை ஊக்குவிக்கவும், புதிய வேலை வாய்ப்புகளை உருவாக்கவும், தற்சார்பு இந்தியா வேலைவாய்ப்புத் திட்டத்துக்கு  பிரதமர் திரு நரேந்திர மோடி தலைமையிலான மத்திய அமைச்சரவை ஒப்புதல் அளித்துள்ளது.
நடப்பு நிதியாண்டில் ரூ.1,584 கோடி செலவிடவும், 2020-2023 வரை இத்திட்டத்துக்கு ரூ.22,810 கோடி செலவிடவும் மத்திய அமைச்சரவை ஒப்புதல் அளித்துள்ளது.
இத்திட்டத்தின் சிறப்பம்சங்கள்:
1. 2020 அக்டோபர் 1ம் தேதி அன்றும் அதற்கு பின் 2021 ஜூன் 30ம் தேதி வரை நியமிக்கப்படும் புதிய ஊழியர்களுக்கு, 2 ஆண்டு காலத்துக்கு மத்திய அரசு மானியம் வழங்கும்.
2. 1000 பேர் வரை வேலை பார்க்கும் நிறுவனத்தில், புதிய ஊழியர்களுக்கு ஊதியத்தில் ஊழியர்களின் பங்களிப்பில் 12 சதவீதமும், வேலை அளிப்போரின் பங்களிப்பில் 12 சதவீதத்தையும் சேர்த்து 24 சதவீத பங்களிப்பை, தொழிலாளர் வருங்கால வைப்பு நிதியில் , மத்திய அரசு 2 ஆண்டுகளுக்குச் செலுத்தும்.
3. 1000க்கும் மேற்பட்ட ஊழியர்கள் பணியாற்றும் நிறுவனங்களில், ஊழியர்களின் ஊதியத்தில் தொழிலாளியின் 12 சதவீதப் பங்களிப்பை மட்டும் இபிஎப்பி-ல் மத்திய அரசு செலுத்தும்.
4. ரூ.15 ஆயிரத்துக்கும் குறைவாக மாத ஊதியம் பெறும் ஊழியர், கடந்த அக்டோபர் 1ம் தேதிக்கு முன், இபிஎப் அமைப்பில் பதிவு செய்த நிறுவனத்தில் வேலை செய்யவில்லை என்றாலும், அவருக்கு பொது கணக்கு எண்  அல்லது இபிஎப் உறுப்பினர் எண் இல்லை என்றால், அவர் இச்சலுகையைப் பெற தகுதியுண்டு.
5. யுஏஎன் பெற்ற இபிஎப் உறுப்பினர் ரூ.15 ஆயிரத்துக்கும் குறைவாக மாத ஊதியம் பெற்று, கொவிட் தொற்று பாதிப்பு காலமான 1.3.2020 முதல் 30.09.2020 வரை வேலை இழந்து, இபிஎப்பி-ல் பதிவு செய்த நிறுவனத்தில் 30.09.2020 வரை வேலையில் சேராமல் இருந்திருந்தாலும் அவரும் இச்சலுகையைப் பெறலாம்.
6. இந்த மானிய பங்களிப்பை ஆதார் எண்ணுடன் பதிவு செய்யப்பட்ட கணக்கில் எலக்ட்ரானிக் முறையில் இபிஎப்ஓ செலுத்தும்.
7. இத்திட்டத்துக்காக இபிஎப்ஓ ஒரு மென்பொருளை உருவாக்கி, வெளிப்படையான மற்றும் நம்பகத்தன்மையான முறையை உருவாக்கும்.
8. தற்சார்பு இந்தியா வேலைவாய்ப்புத் திட்டத்தின் கீழ் வழங்கப்படும் பயன்கள், இபிஎப்ஓ அமல்படுத்தும் மற்ற திட்டங்களுடன் கலக்காமல் இருப்பதை உறுதி செய்யும் முறையை இபிஎப்ஓ உருவாக்கும்.
கலாசாரத்துறை அமைச்சகம்
வந்தே பாரதம், நாட்டிய விழா போட்டியின் வெற்றியாளர்கள் ராஜபாதையில் 2022 குடியரசு தின அணிவகுப்பில் பார்வையாளர்களைத் கவரத் தயாராகிறார்கள்
வந்தே பாரதம், நடனப் போட்டியின் இறுதிச் சுற்றில் வெற்றி பெற்றவர்கள் ஜனவரி 26 அன்று ராஜபாதையில் நடைபெறவுள்ள 2022-ம் ஆண்டு குடியரசு தின அணிவகுப்பில் பார்வையாளர்களைக் கவர தயாராகி வருகிறார்கள். புதுதில்லியின் ராஜபாதை மற்றும் இந்திரா காந்தி உள்விளையாட்டு அரங்கில் இந்தப் பிரமாண்டமான நிகழ்ச்சியின் ஒத்திகைகள் முழுவீச்சில் நடைபெற்று வருகின்றன.
போட்டியில் வெற்றி பெற்றவர்களுக்கு பிரபல நடன இயக்குநர்கள் நான்கு பேர் பயிற்சி அளித்து வருகின்றனர். இவர்களில் கதக் நடனக் கலைஞர் திருமதி ராணி கானம், திருமதி மைத்ரீ பஹாரி, திருமதி தேஜஸ்வினி சாத்தே மற்றும் திரு சந்தோஷ் நாயர் ஆகியோர் பல்வேறு மாநிலங்களைச் சேர்ந்த 36 குழுக்களுக்கு பயிற்சி அளிக்கின்றனர்.
நவம்பர் 17-ம் தேதி மாவட்ட அளவில் தொடங்கிய வந்தே பாரதம் நடனப் விழா போட்டியில் 323 குழுக்ளை சேர்ந்த 3,870 க்கும் மேற்பட்ட போட்டியாளர்கள் கலந்து கொண்டனர். மாவட்ட அளவில் தேர்ச்சி பெற்றவர்கள் நவம்பர் 30, 2021 முதல் மாநில அளவிலான போட்டியில் பங்கேற்றனர். மாநில அளவிலான போட்டிக்காக 2021 டிசம்பர் 4 வரை 5 நாட்களில் 20-க்கும் மேற்பட்ட காணொலி நிகழ்வுகள் நடத்தப்பட்டன.
மண்டல இறுதிப் போட்டிகள் கொல்கத்தா, மும்பை, பெங்களூரு மற்றும் தில்லியில் டிசம்பர் 9 முதல் 12 வரை நடைபெற்றன, இதில் 104 குழுக்கள் நடுவர்களின் முன் தங்கள் நடனத் திறமையை வெளிப்படுத்தினர்.
சிறந்த 480 நடனக் கலைஞர்கள் இறுதி சுற்றில் வெற்றி பெற்றதாக அறிவிக்கப்பட்டனர், 26 ஜனவரி 2022 அன்று புது தில்லி ராஜபாதையில் நடைபெறும் குடியரசு தின அணிவகுப்பில் அவர்கள் நடனமாடுவார்கள்.
மக்கள் பங்கேற்பை மேம்படுத்தும் நோக்கில் அகில இந்திய நடனப் போட்டியின் மூலம் ராஜ்பாதையில் குடியரசு தின நிகழ்ச்சிக்காக அணிகள் தேர்ந்தெடுக்கப்படுவது இதுவே முதல் முறை ஆகும்.
மேலும் விவரங்களுக்கு, இந்த ஆங்கில செய்திக் குறிப்பைக் காணவும்:
https://pib.gov.in/PressReleasePage.aspx?PRID=1790860
வணிகம் மற்றும் தொழில்துறை அமைச்சகம்
திரு பியூஷ் கோயல் சவூதி அரேபியா பயணத்தை சிறப்பாக நிறைவு செய்தார்
சவூதி அரேபியாவில் செப்டம்பர் 18, 19 -2022 அன்று நடைபெற்ற இந்தியா – சவூதி அரேபியா நட்புறவு குழுமத்தின் அமைச்சர்கள் நிலையிலான கூட்டத்தில், மத்திய வர்த்தகம் மற்றும் தொழில்துறை அமைச்சர் திரு பியூஷ் கோயல் பங்கேற்றார். இக்கூட்டத்தில், சவூதி அரேபியா எரிசக்தித்துறை அமைச்சர் இளவசர் அப்துல் அசீஸ் பின் சல்மான் அல் சவுத் கலந்து கொண்டார்.
இப்பயணத்தின் போது, சவூதி அரேபிய வர்த்தகத்துறை அமைச்சர் டாக்டர் மஜித் பின் அப்துல்லா அல் கசாபி-யை சந்தித்து இருதரப்பு வர்த்தகம் மற்றும் முதலீடு விவகாரங்கள் குறித்து திரு பியூஷ் கோயல் விரிவாக விவாதித்தார்.
சவூதி அரேபியாவில் இந்திய மருந்து பொருட்களின் சந்தை வாய்ப்பை அங்கீகரித்தல், வர்த்தகத் தடைகளை நீக்குதல், யுபிஐ மற்றும் ரூபே அட்டைகளை சவூதி அரேபியாவில் அறிமுகப்படுத்துதல் உள்ளிட்டவை குறித்து முக்கியமாக விவாதிக்கப்பட்டது.
சவூதி அரேபியாவில் பல்வேறு துறைகளைச் சேர்ந்த நிறுவனங்களின் தலைமைச் செயல் அதிகாரிகளுடன் திரு பியூஷ் கோயல் உரையாடினார். அப்போது இரு நாடுகளுக்கு இடையே வர்த்தகம் மற்றும் முதலீடு தொடர்பை மேலும் வலுப்படுத்துவது தொடர்பாக அவர்களுக்கு இருந்த ஆர்வத்தை காணமுடிந்தது மகிழ்ச்சி அளிப்பதாக ட்விட்டர் பதிவில் அவர் குறிப்பிட்டுள்ளார். சவூதி அரேபியா எரிசக்தித்துறை அமைச்சர் இளவரசர் அப்துல் அசீ்ஸ் பின் சல்மான் அல் சவுத்தை சந்தித்து பேசினார். இரு நாடுகளுக்கு இடையே புதுப்பிக்கத்தக்க எரிசக்தி தொடர்பாக வலுவான நட்புறவு குறித்து அவருடன் விவாதித்ததாக ட்விட்டர் பதிவில் திரு பியூஷ் கோயல் குறிப்பிட்டார்.
ரியாதில் உள்ள இந்திய தூதரகம் ஏற்பாடு செய்திருந்த தானியங்கள், ஜவுளிகள் உள்ளிட்ட இந்தியப் பொருட்களை பிரபலப்படுத்தும் வகையிலான தி இந்தியா வீக் என்ற நிகழ்ச்சியையும் திரு பியூஷ் கோயல் தொடங்கி வைத்தார்.
மேலும் விவரங்களுக்கு இந்த ஆங்கில செய்திக் குறிப்பைக் காணவும் https://pib.gov.in/PressReleasePage.aspx?PRID=1860633
நிதி அமைச்சகம்
வரி வசூல் தொடர்பான உதவி மற்றும் தகவல் பரிமாற்றம் தொடர்பாக இந்தியாவுக்கும் புருனே டாருசலாமுக்கும் இடையிலான ஒப்பந்தம் கையெழுத்திடப்பட்டதற்கும் ஏற்றுக்கொள்ளப்பட்டதற்கும் அமைச்சரவை ஒப்புதல்
வரி வசூல் தொடர்பான உதவி மற்றும் தகவல் பரிமாற்றம் தொடர்பாக இந்தியாவுக்கும் புருனே டாருசலாமுக்கும் இடையிலான ஒப்பந்தம் கையெழுத்திடப்பட்டதற்கும் ஏற்றுக்கொள்ளப்பட்டதற்கும் பிரதமர் திரு நரேந்திர மோடி தலைமையிலான மத்திய அமைச்சரவை ஒப்புதல் அளித்தது.
விவரங்கள்:
- இந்த ஒப்பந்தம் சார்ந்த வரிகள் தொடர்பாக இரு நாடுகளின் உள்நாட்டு சட்ட அமலாக்கம் மற்றும் நிர்வாகத்திற்கு உதவுவதற்கு உரிய தகவல் பரிமாற்றம் மேற்கொள்வதற்கு இந்தியா மற்றும் புருனே டாருசலாம் அதிகாரிகளுக்கு இந்த ஒப்பந்தம் அதிகாரம் அளிக்கிறது.
- இந்த ஒப்பந்தத்தின் கீழ் பெறப்படும் தகவல்கள் ரகசியமானவையாக கருதப்படவேண்டும். மதிப்பீடு, வசூல், அமலாக்கம், வழக்குத் தொடருதல், வரி தொடர்பான மேல்முறையீடுகளை இறுதி செய்தல், சம்பந்தப்பட்ட அதிகாரம் பெற்ற நபர்களுக்கு மட்டுமே இந்தத் தகவல்களை வெளியிடவேண்டும். தகவலை அனுப்பும் நாட்டின் எழுத்துபூர்வமான முன் அனுமதியுடன் இத்தகவல்கள் இதர நபர்களுக்கோ நிறுவனங்களுக்கோ, அதிகாரிகளுக்கோ வழங்கப்படலாம்.
- சில வகைப்படுத்தப்பட்ட வழக்குகள் தொடர்பான தகவல்களை இருநாடுகளுக்கும் இடையே தானாகவே பரிமாற்றம் செய்வதற்கும் ஒப்பந்தம் வகை செய்கிறது.
- இரு நாடுகளிடையே வரி வருவாய் கோரிக்கை தொடர்பான உதவிகளுக்கும் ஒப்பந்தம் வகை செய்கிறது.
- கருத்து வேறுபாடுகளை தீர்ப்பதற்கும் அல்லது உடன்பாட்டின் கீழ் வரும் நடைமுறை இணக்கத்திற்கும் பரஸ்பர உடன்பாடு நடைமுறையை ஏற்படுத்தவும் இந்த ஒப்பந்தம் வகை செய்கிறது.
- இந்த உடன்பாடு இரு நாடுகளின் சட்ட தேவைகளையும், நடைமுறைகளையும் நிறைவு செய்த பின், அறிவிக்கை செய்யப்பட்ட தேதியிலிருந்து அமலுக்கு வரும்.
வரி விஷயங்கள் தொடர்பாக இந்தியாவுக்கும் , புருனேவுக்கும் இடையே தகவல் பரிமாற்றம் ஏற்படுவதை இந்த ஒப்பந்தம் விரிவுப்படுத்தும். இதனால் வரி ஏய்ப்பு மற்றும் வரித்தவிர்ப்பு ஆகியவை கட்டுப்படுத்தப்படும். இருநாடுகளுக்கும் இடையே வரி வருவாய் கோரிக்கைகள் தொடர்பான வசூலுக்கும் இந்த ஒப்பந்தம் உதவும்.
இந்த ஒப்பந்தம் சார்பாக எவ்வித நிதிச்செலவீனமும் இல்லை. ஒப்பந்தத்தின் 9-வது பிரிவின்படி அசாதாரணமான செலவினங்கள் 500 அமெரிக்க டாலர்-ஐத் தாண்டும் நிலையில் அதனை இந்திய அரசு ஏற்றுக்கொள்ளும். இதர வரித்தகவல் பரிவர்த்தனை உடன்பாடுகளில் இந்தியா இத்தகைய பிரிவை கொண்டுள்ளது.
பின்னணி:
1961 ஆம் ஆண்டின் வருமான வரிச்சட்டத்தின் கீழ் செலுத்தப்பட வேண்டிய வருமான வரியை ஏய்ப்பது அல்லது தவிர்ப்பதை தடுப்பதற்கான தகவல் பரிமாற்றத்தை குறிப்பிட்ட நாட்டுடனோ அல்லது பகுதியுடனோ செய்து கொள்வதற்கு அந்தச் சட்டத்தின் 90-வது பிரிவின் கீழ் மத்திய அரசுக்கு அதிகாரம் அளிக்கப்பட்டுள்ளது. வரிகள் தொடர்பான தகவல் பரிமாற்ற உடன்பாடு பற்றிய பேச்சவார்த்தைகள் புருனேயில் 2017 ஜனவரி 10 மற்றும் 11-ம் தேதிகளில் நடைபெற்றன. அதனைத் தொடர்ந்து இந்திய அரசுக்கும், புருனே டாருசலாமுக்கும் இடையே இந்த ஒப்பந்த வாசகம் தொடர்பாக உடன்பாடு ஏற்பட்டது.
-------
(Visitor Counter : 135
பிரதமர் அலுவலகம்
பிரதமர் திரு நரேந்திர மோடி, ஆஸ்திரிய குடியரசின் ஃபெடரல் அதிபர் மேன்மை பொருந்திய  அலெக்சாண்டர் வான் டெர் தொலைபேசி உரையாடல்.
பிரதமர் திரு நரேந்திர மோடி, ஆஸ்திரிய குடியரசின் ஃபெடரல் அதிபர் மேன்மை பொருந்திய டாக்டர் அலெக்ஸாண்டர் வான் டெர் உடன் தொலைபேசி மூலம் உரையாடினார்.
அம்பான் புயலால் இந்தியாவில் ஏற்பட்ட பாதிப்புகளுக்கு ஆஸ்திரிய அதிபர் வருத்தம் தெரிவித்தார். கோவிட்-19 பெருந்தொற்று காரணமாக சுகாதார மற்றும் பொருளாதார பாதிப்புகளை எவ்வாறு தத்தமது நாடுகள் எதிர்கொள்கின்றன என்பது பற்றி இரு தலைவர்களும் கருத்துக்களைப் பரிமாறிக் கொண்டனர். தற்போதைய சவால்களை எதிர்கொள்வதற்கு சர்வதேச ஒத்துழைப்பின் முக்கியத்துவம் குறித்து அவர்கள் ஒப்புக்கொண்டனர்.
கோவிட் நோய்க்குப் பிந்தைய உலகில், இந்திய -ஆஸ்திரிய உறவுகளை வலுப்படுத்துவது, பன்முகப்படுத்துவது ஆகியவற்றுக்கான தங்கள் விருப்பத்தை இரு தலைவர்களும் மீண்டும் பகிர்ந்து கொண்டனர். உள்கட்டமைப்பு, தொழில்நுட்பம், ஆய்வு, புதுமை, சிறு மற்றும் நடுத்தரth தொழில் பிரிவுகள் ஆகியவற்றில் மேலும் அதிக அளவில் ஒருங்கிணைந்து செயல்பட வாய்ப்புள்ளது என்பதை பிரதமர் சுட்டிக்காட்டினார்.
மொத்த சுற்றுச்சூழலின் நலன் போன்ற நீண்டகால விஷயங்களுக்கு கவனம் செலுத்தக் கூடிய வகையில், தற்போதைய சுகாதார நெருக்கடியிலிருந்து உலகம் விரைந்து மீளும் என்று இரு தலைவர்களும் நம்பிக்கை தெரிவித்தனர்.
பாதுகாப்பு அமைச்சகம்
மகாராஷ்டிரா வெள்ள நிவாரணப் பணியில் விமானப்படை
மகாராஷ்டிராவின் ரத்னகிரி மாவட்டத்தில் வெள்ள மீட்பு பணியில் விமானப்படை ஹெலிகாப்டர்கள் ஈடுபட்டுள்ளன.
மகாராஷ்டிராவின் ரத்னகிரி மாவட்டத்தில் சிப்லன் மற்றும் கேத் நகரங்களில் வெள்ள நிவாரணப் பணிக்கு ஹெலிகாப்டர் தேவை என விமானப்படைக்கு நேற்று மதியம் 1.30 மணியளவில் தகவல் தெரிவிக்கப்பட்டது.
வானிலை சீரானவுடன், எம்-17 ரக ஹெலிகாப்டர் மும்பையிலிருந்து ரத்னகிரிக்கு நேற்று மாலை சென்றது. மோசமான வானிலையால் மீட்பு பணிகளை மேற்கொள்ள முடியவில்லை.
அதனால் இன்று மீட்பு பணிகள் மீண்டும் தொடங்கின. மும்பையிலிருந்து மேலும் ஒரு ஹெலிகாப்டர் ரத்னகிரி வந்தது. அதில் தேசிய பேரிடர் நிவாரண குழுவினர் 10 பேர், 1 டன் நிவாரணப் பொருட்களுடன் ரத்னகிரி வந்தனர்.
ரத்னகிரியில் இருந்து ஒரு ஹெலிகாப்டர் இன்று காலை 11.35 மணிக்கு மீட்பு பணியை தொடங்கி வெள்ளத்திலிருந்து, இருவரை மீட்டது. வெள்ள நிவாரணப் பணிகளுக்கு, மேலும் 4 ஹெலிகாப்டர்களை விமானப்படை தயார் நிலையில் வைத்துள்ளது. மற்றொரு ஹெலிகாப்டர் புனேவில் தயார்நிலையில் வைக்கப்பட்டுள்ளது.
------
(Visitor Counter : 142
சிறப்பு சேவைகள் மற்றும் கட்டுரைகள்
காதி காட்டன் நெசவாளர்களுக்கு 33 சதவீதம் ஊதிய உயர்வை அறிவித்தது கேவிஐசி, கைவினைஞர்கள் மகிழ்ச்சி
காதி காட்டன்  நெசவாளர்களுக்கு 33 சதவீத ஊதிய உயர்வை காதி கிராமத் தொழில் ஆணையம்  அறிவித்துள்ளது. இதனால் கைவினைஞர்களிடையே மகிழ்ச்சி ஏற்பட்டுள்ளது.
கடந்த மாதம் 30-ம் தேதி குஜராத் மாநிலம் கட்ச்சில் நடைபெற்ற காதி கிராமத் தொழில் ஆணையத்தின்  694-வது கூட்டத்தில் பிரதமர் விடுத்த அழைப்பை கருத்தில் கொண்டு, தொழிலாளர்களின் ஊதியத்தை நூல் சுருளுக்கு ரூ.7.50-லிருந்து ரூ.10-ஆக உயர்த்த, திரு மனோஜ் குமாரின் தலைமையில் இயங்கும் கேவிஐசி முடிவு செய்தது. இதன்மூலம் கைவினைஞர்களின் மாதாந்திர வருமானம் 33 சதவீதமும், நெசவாளர்களின் வருமானம் 10 சதவீதமும் உயர்கிறது. இந்த முடிவு ஏப்ரல் ஒன்றாம் தேதி முதல் செயல்பாட்டுக்கு வருகிறது.
உள்நாட்டுப் பொருட்களை ஊக்குவிக்க வேண்டும் என்று பிரதமர் திரு நரேந்திர மோடி தொடர்ந்து வலியுறுத்தி வருகிறார். தேசிய அளவிலும், சர்வதேச அளவிலும் கேவிஐசி உற்பத்திப் பொருட்களை வாங்க வேண்டும் என்றும் அவர் கேட்டுக் கொண்டுள்ளார். கைவினைஞர்களின் வருமானத்தைப் பெருக்கவும், ஏழைகளுக்கு வேலை வழங்கவுமான நோக்கத்துடன் அவர் இந்த வேண்டுகோளை விடுத்திருக்கிறார்.
பிரதமர் தமது மனதின் குரல் வானொலி நிகழ்ச்சியிலும் பலமுறை காதி பொருட்களை வாங்குமாறு மக்களுக்கு குறிப்பாக இளைஞர்களுக்கு வேண்டுகோள் விடுத்துள்ளார். இதன் பயனாக காதி பொருட்கள் விற்பனை ஆண்டுக்காண்டு அதிகரித்து வருகிறது. காதி பொருட்கள் உற்பத்தி, விற்பனை ஆகியவற்றில் மாற்றம் விளைவிக்கும் முறைகளை கேவிஐசி பின்பற்றி வருகிறது.
2021-22 ஆம் நிதியாண்டில் கேவிஐசி பொருட்கள் உற்பத்தி 84,290 கோடியாகவும், விற்பனை 1,15,415 கோடியாகவும் இருந்ததாக கேவிஐசி தலைவர் திரு மனோஜ் குமார் தெரிவித்துள்ளார். அக்டோபர் 2-ம் தேதி காதி விற்பனையில் புதிய சாதனையைப் படைத்துள்ளது. அன்று ஒருநாள் மட்டும் தில்லியில் உள்ள கன்னாட் ப்ளேஸ் கடையில் ரூ.1.34 கோடி அளவுக்கு விற்பனை செய்யப்பட்டுள்ளது. இதன் பெருமை பிரதமரையே சாரும் என அவர் கூறியுள்ளார்.
கடந்த 9 ஆண்டுகளில் காதி மீதான ஆர்வம் மக்களிடையே அதிகரித்துள்ளது. காதியை உலகளவிலான உள்நாட்டுப் பொருள் என்ற வகையில் மாற்ற பிரதமர் திரு நரேந்திர மோடி அறைகூவல் விடுத்தார். இதன் பயனாக காதி உள்ளிட்ட இந்தியாவின் உள்நாட்டுப் பொருட்களின் உற்பத்தி மற்றும் விற்பனையில் பெரும் ஊக்குவிப்பு இருக்கும் என்றும், இதன்மூலம் காதி பிரிவில் அதிக வேலைவாய்ப்பை உருவாக்க முடியும் என்றும் எதிர்பார்க்கப்படுகிறது. 694-வது கூட்டத்தில் எடுத்த முடிவின்படி, கேவிஐசியுடன் தொடர்புடைய தொழிலாளர்களின் கையில் அதிக பணத்தை வழங்கி அவர்களது பொருளாதார நிலையை முன்னேற்ற திட்டமிடப்பட்டுள்ளது. இந்த வரலாற்று சிறப்புமிக்க முடிவு, வலுவான, முன்னேற்றமான, தன்னிறைவு கொண்ட இந்தியாவை கட்டமைக்க உதவும்.
சட்டம் மற்றும் நீதித்துறை அமைச்சகம்
சட்டத்துறை அமைச்சர்கள் மற்றும் சட்டத்துறை செயலாளர்கள் பங்கேற்கும் அகில இந்தியா மாநாடு குஜராத்தில் நாளை தொடங்குகிறது
மத்திய சட்டம் மற்றும் நீதித்துறை அமைச்சகம் ஏற்பாடு செய்துள்ள மாநில மற்றும் யூனியன் பிரதேச சட்டத்துறை அமைச்சர்கள் மற்றும் சட்டத்துறை செயலாளர்களின் மாநாடு அக்டோபர் 14, தேதி தொடங்கி, அக்டோபர் 16, 2022 வரை குஜராத் மாநிலம் ஏக்தா நகரில் நடைபெற உள்ளது. இதில் மத்திய சட்டம் மற்றும் நீதித்துறை அமைச்சர் திரு கிரண் ரிஜிஜூ முக்கிய உரையாற்ற உள்ளார்.
சட்டம் மற்றும் நீதித்துறை அமைச்சகத்தின் இந்த முன்னெடுப்பு மூலம் இந்திய சட்டமுறை தொடர்பான பல்வேறு தலைப்புகளில் விவாதங்கள் நடைபெற உள்ளன. மாநிலம் மற்றும் யூனியன் பிரதேசங்கள் தங்களது சிறந்த அனுபவங்களை பகிர்ந்து கொள்ள சிறந்த தளமாக இது அமையும்.
மேலும் விவரங்களுக்கு இந்த ஆங்கில செய்திக் குறிப்பைக் காணவும் https://pib.gov.in/PressReleasePage.aspx?PRID=1867416
பாதுகாப்பு அமைச்சகம்
‘இரத்த தானம் செய்யுங்கள் - உயிர்களை காப்பாற்றுங்கள்’ - ராணுவ தினம்-2023-ஐ நினைவுகூரும் வகையில் ராணுவ வீரர்கள் மற்றும் குடிமக்கள் இரத்த தானம்
நாட்டின் தென் பகுதியில் நடந்து வரும் தொடர் நிகழ்வுகளுக்கு ஏற்ப, 2023 ராணுவ தினத்தை முன்னிட்டு, மகாராஷ்டிரா, கோவா, கர்நாடகா, கேரளா, தெலங்கானா, தமிழ்நாடு, குஜராத், ராஜஸ்தான், மத்தியப் பிரதேசம் மற்றும் உத்தரப் பிரதேசம் ஆகிய மாநிலங்களின் பல்வேறு பகுதிகளில் உள்ள இந்திய ராணுவ அமைப்புகள்/பிரிவுகள் ஆகியவை 24 டிசம்பர் 2022 அன்று மாபெரும் இரத்த தான இயக்கத்தை மேற்கொண்டன. இந்திய ராணுவத்தின் இந்த மனிதாபிமான இயக்கத்தின் மூலம், தானமாக வழங்கப்படும் இரத்தப் பிரிவுகள் தேவைப்படும் நோயாளிகளுக்கு சரியான நேரத்தில் சென்றடைவதை உறுதி செய்வதற்காக முக்கிய சிவில் மருத்துவமனைகள் மற்றும் சமூக அமைப்புகளின் ஒருங்கிணைப்பில் மேற்கொள்ளப்பட்டது குறிப்பிடத்தக்கது.
.
2023, ஜனவரி 15 அன்று வரவிருக்கும் 75வது ராணுவ தினத்தை நினைவுகூரும் வகையில், ‘இரத்த தானம் செய்யுங்கள் - உயிர்களைக் காப்பாற்றுங்கள்’ என்ற கருப்பொருளின் கீழ், தன்னார்வ தானம் மூலம் 7,500 யூனிட் ரத்தம் சேகரிக்கப்பட்டு, 75,000 தன்னார்வலர்களின் தகவல் வங்கி தொகுக்கப்பட்டது.
இந்த இரத்த தான பிரச்சாரம், ராணுவ வீரர்கள் மற்றும் அவர்களது குடும்பத்தினர், குடிமைப் பாதுகாப்பு பணியாளர்கள், என்சிசி மற்றும் கல்லூரி மாணவர்கள், ராணுவப் பொதுப் பள்ளி ஆசிரியர்கள் மற்றும் அனைத்துத் தன்னார்வலர்களிடமிருந்தும் பெரும் வரவேற்பைப் பெற்றது. இந்த முகாம்கள் அனைத்து முக்கிய நகரங்களிலும், 10 மாநிலங்களில் உள்ள தொலைதூரப் பகுதிகளிலும் செய்யப்பட்டன.
தமிழ்நாட்டில் கோயம்புத்தூர், சென்னை மற்றும் வெல்லிங்டன் போன்ற இடங்களில் இந்த இரத்த தான இயக்கம் ஏற்பாடு செய்யப்பட்டது.
பிரதமர் அலுவலகம்
சோம்நாத்தில் பல்வேறு திட்டங்களை ஆகஸ்ட் 20 அன்று பிரதமர் திறந்து வைத்து அடிக்கல் நாட்டுகிறார்
குஜராத்தில் உள்ள சோம்நாத்தில் பல்வேறு திட்டங்களை ஆகஸ்ட் 20 அன்று காலை 11 மணிக்கு காணொலி மூலம் பிரதமர் திரு நரேந்திர மோடி திறந்து வைத்து அடிக்கல் நாட்டுகிறார். சோம்நாத் நடை பாதை, சோம்நாத் கண்காட்சி மையம் மற்றும் புனரமைக்கப்பட்ட பழைய  சோம்நாத் கோயில் வளாகம் ஆகியவற்றை பிரதமர் திறந்து வைக்கவுள்ளார். ஸ்ரீ சிவ பார்வதி கோயிலுக்கு பிரதமர் அடிக்கல் நாட்டவுள்ளார்.
ஆன்மிக மற்றும் பாரம்பரிய தலங்களுக்கு புத்தாக்கம் அளிப்பதற்கான பிரசாத் திட்டத்தின் கீழ் ரூ 47 கோடி மொத்த மதிப்பீட்டில் சோம்நாத் நடைபாதை அமைக்கப்பட்டுள்ளது. சுற்றுலா வசதி மைய வளாகத்தில் உருவாக்கப்பட்டுள்ள சோம்நாத் கண்காட்சி மையம், பழைய சோம்நாத் கோயிலின் பாகங்களையும், பழைய சோம்நாத்தின் நாகர் முறையிலான கோயில் கட்டிடக்கலை சிற்பங்களையும் கொண்டுள்ளது.
ரூ 3.5 கோடி மொத்த மதிப்பீட்டில் ஸ்ரீ சோம்நாத் அறக்கட்டளையால் பழைய  சோம்நாத் கோயில் வளாகம் புனரமைக்கப்பட்டுள்ளது. கோயில் சிதிலமடைந்ததை கண்ட இந்தோர் அரசி அஹில்யாபாய் இந்த கோயிலை கட்டியதால் அஹில்யாபாய் கோயில் என்றும் இது அழைக்கப்படுகிறது. பக்தர்களின் பாதுகாப்பை கருத்தில் கொண்டு அதிக இடவசதியுடன் மொத்த பழைய கோயில் வளாகமும் புனரமைக்கப்பட்டுள்ளது.
ரூ 30 கோடி மதிப்பீட்டில் ஸ்ரீ சிவ பார்வதி கோயில் கட்டப்படவுள்ளது. சோம்புரா சலத்ஸ் முறையில் கட்டப்படவுள்ள கோயில் கட்டிடம், கருவறை கட்டமைப்பு மற்றும் நிரித்ய மண்டபம் ஆகியவை இதில் அடங்கும்.
மத்திய உள்துறை அமைச்சர், மத்திய சுற்றுலா அமைச்சர், குஜராத் முதல்வர் மற்றும் துணை முதல்வர் ஆகியோர் நிகழ்ச்சியில் கலந்துகொள்ளவுள்ளனர்.
-----
(
கப்பல் போக்குவரத்து அமைச்சகம்
தீன்தயாள் துறைமுக பொறுப்பு கழக மருத்துவமனையில் ஆக்சிஜன் ஆலை மற்றும் தீயணைப்பு அமைப்பை மத்திய அமைச்சர் திரு மன்சுக் மாண்டவியா திறந்து வைத்தார்
கோபாலபுரி, காந்திதாமில்  உள்ள தீன்தயாள் துறைமுக பொறுப்பு கழக மருத்துவமனையில் ஆக்சிஜன் ஆலை மற்றும் தீயணைப்பு அமைப்பை மத்திய துறைமுகங்கள், கப்பல் போக்குவரத்து மற்றும் நீர்வழி இணை அமைச்சர்  திரு மன்சுக் மாண்டவியா காணொலி மூலம் இன்று திறந்து வைத்தார்.
நிகழ்ச்சியில் பேசிய அவர், ஆக்சிஜன் ஆலைக்கான பணிகளை வெறும் 20 நாட்களில் முடித்ததற்காக துறைமுக குழுவையும் இதர பங்குதாரர்களையும் பாராட்டினார். பெருந்தொற்றின் போது அனைத்து துறைமுகங்களும் திறம்பட பங்காற்றியது குறித்து பாராட்டு தெரிவித்த அமைச்சர், ஆக்சிஜன் விநியோகம், கொவிட்-19 தொடர்பான பொருட்களின் போக்குவரத்துக்கு முன்னுரிமை மற்றும் துறைமுக கட்டணங்களின் தள்ளுபடி ஆகியவற்றின் மூலம் கொரோனாவுக்கு எதிரான நாட்டின் போரில் துறைமுகங்கள் முக்கிய பங்காற்றுவதாக கூறினார்.
பெருந்தொற்றின் போது இத்தகைய ஆக்சிஜன் உற்பத்தி ஆலையை நிறுவியுள்ள முதல் முக்கிய துறைமுகம் தீன்தயாள் துறைமுகம் ஆகும். மின்சாரத் தடை ஏற்படும் பட்சத்தில் ஆக்சிஜன் ஆலை விநியோக அமைப்பில் இருந்து தானியங்கி முறையில், ஆக்சிஜன் சிலிண்டர் வங்கி விநியோக அமைப்புக்கு மாறி கொள்ளும் வகையில், பிராணவாயு சிலிண்டர்களுக்கான வங்கி ஒன்றும் இங்கு உருவாக்கப்பட்டுள்ளது.
துறைமுக காலனி மருத்துவமனையில் நிறுவப்பட்டுள்ள நவீன தீயணைப்பு அமைப்பு, தீ எச்சரிக்கை, புகை கண்டறிதல் மற்றும் தீயணைப்பு தெளிப்பு முறை ஆகிய வசதிகளை கொண்டுள்ளது. மருத்துவமனையின் வார்டுகள் மற்றும் அறைகளில் தானியங்கி தீயணைப்பு வசதி மற்றும் தீயணைப்பான்கள் நிறுவப்பட்டுள்ளன.
பாதுகாப்பு அமைச்சகம்
ராணுவத் தளபதிகள் மாநாடு 2023, ஏப்ரல் 17 முதல் நேரடியாகவும் காணொலிக்காட்சி மூலமாகவும் நடைபெறவுள்ளது
ராணுவத் தளபதிகள் மாநாடு என்பது இரண்டு ஆண்டுகளுக்கு ஒருமுறை நடைபெறும் உயர்நிலை நிகழ்வாகும். இது கருத்தியல் நிலை விவாதங்களுக்கான ஒரு தளமாகும். இது இந்திய ராணுவத்திற்கு முக்கியமான கொள்கை முடிவுகளை எடுப்பதில் முகியமானது. 2023 ஆம் ஆண்டிற்கான முதல் ராணுவத் தளபதிகள் மாநாடு ஏப்ரல் 17 முதல் 21 வரை நடைபெறவுள்ளது. முதன்முறையாக, பாதுகாப்பான தகவல்தொடர்பு தொழில்நுட்பத்தைப் பயன்படுத்தி ராணுவத் தளபதிகள் மாநாடு காணொலிக்காட்சி மூலம் நடத்தப்படுகிறது. இதில் ராணுவத் தளபதிகள் மற்றும் மூத்த அதிகாரிகள் முதல் நாளில் மெய்நிகர் முறையில் சந்தித்து பின்னர் விரிவான ஆலோசனைகள் தேவைப்படும் பொருள் பற்றி விவாதிக்க நேரடி சந்திப்புகளுக்காக தில்லி செல்வார்கள்.
மாநாட்டின் முதல் நாளில், பல்வேறு தலைமையகங்களால் வழங்கப்படும் நிகழ்ச்சி நிரல் குறிப்புகள் விவாதிக்கப்படும். அதைத் தொடர்ந்து அந்தமான் மற்றும் நிக்கோபார் கமாண்டர்-இன்-சீஃப் மற்றும் ராணுவ தலைமையகத்தின் முதன்மை அதிகாரிகளின் அமர்வுகள் நடைபெறும். அக்னிபத் திட்டம், டிஜிட்டல் மயமாக்கல் மற்றும் ஆட்டோமேஷன் முயற்சிகள், போர்க்களப் பொறியாளர்களின் பணிகள், பணி அம்சங்கள், பட்ஜெட் மேலாண்மை ஆகியவற்றுடன் ‘மாற்றத்திற்கான ஆண்டு-2023’-ன் ஒரு பகுதியாக பட்டியலிடப்பட்ட செயல்பாடுகளின் முன்னேற்றம் குறித்து இம்மாநாட்டில் விவாதிக்கப்படும்.
மாண்புமிகு பாதுகாப்புத்துறை அமைச்சர் 19 ஏப்ரல் 2023 அன்று மாநாட்டில் உரையாற்ற உள்ளார். நவீனத் தொழில்நுட்பம் மற்றும் தளவாடங்கள் கண்காட்சியையும் அவர் பார்வையிடுவார்.
இந்த மாநாட்டின் போது எதிர்கால இந்திய - சீன உறவுகள் பற்றி, சீனாவுக்கான முன்னாள் தூதர் திரு விஜய் கோகலே உரையாற்றவும் திட்டமிடப்பட்டுள்ளது.